  Майя Бывальцева Удмуртилэн тӧроез Александр Соловьёв нюлэс возёсъя азьвыл министрез Рафис Касимовез улосвыл кивалтэтлэн тӧроезлэн воштӥсезлэсь ужзэ быдэсъясе юнматӥз. Со пуктэтэз 20-тӥ куартолэзе юнматӥз, ивортӥзы «Удмуртия» агентстволы элькун кивалтӥсьлэн пресс-службаяз. Нюлэс возёсъя министрлэсь ужзэ быдэсъялоз Сергей Журавлёв, азьвыл со министрлэн воштӥсез вал. Удмуртиысь нюлэс возёсъя министрез Рафис Касимовез элькун кивалтэтлэн тӧроезлэн воштӥсез интые ӵектӥз элькунлэн тӧроез Александр Соловьёв. Со сярысь тодмо луиз 19-тӥ куартолэзе министръёсын пумиськылэм бере. Табере ужоскетэ кандидат пумысен ас кылзэс вераны кулэ улосвыл парламентысь депутатъёс. Рафис Касимовлы ужоскетъёсты сётон пумысен луонлыкъёсты нырысь ик эскерозы Кун Кенешысь ялан ужась ӧриосын но фракциосын, нош юнматон сярысь ужпумез ӝутозы 21-тӥ инвожое ортчоно сессиын. Кивалтэтлэн тӧроезлэн воштӥсезлэн интыез бушаз 18-тӥ тулыспалэ, Александр Соловьёв Андрей Сивцовез ужоскетъёсызлэсь мозмытэм бере. ВАТСАН Рафис Зинатуллович Касимов вордскиз 1956-тӥ арын 24-тӥ тулыспалэ Удмурт АССР-ысь Балезино каргуртын. 1985-тӥ арын «Механизация сельского хозяйства» ӧнеръя Ижысь гурт возёсъя институтэз йылпумъяз. 1972–1982 аръёсы ожгар кужымъёсын служба нуиз, «Удмуртлес» комбинатын сборщик вал, Балезино ёросысь «Сельхозтехника» огазеяськонын водитель луыса ужаз. 1982–1987 аръёсы — Балезиноысь РТП-ынмастер-наладчик, прораб, валтӥсь инженер, кивалтӥсьлэн воштӥсез. 1987–1992 аръёсы — Балезиноысь возёскуспо лесхозлэн кивалтӥсез. 1992–1998 аръёсы — исполкомлэн тӧроезлэн воштӥсез, Балезино ёрос администрацилэн тӧроезлэн нырысетӥ воштӥсез. 1998–2004 аръёсы — Балезино ёрос администрацилэн тӧроез. 2004–2006 аръёсы — Удмуртиысь промышленностья но транспортъя министрлэн нырысетӥ воштӥсез. 2006–2016 аръёсы — Удмуртиысь нюлэс возёсъя министр. Сергей Серафимович Журавлев вордскиз 1970-тӥ арын 19-тӥ куартолэзе. Дышетскемез вылӥ — Уралысь лесотехнической институт, «лесное и садово-парковое хозяйство» ӧнеръя инженер (1996-тӥ ар), нюлэс возёсын ӧнерезъя оглом 22 ар ужамын. Тегъёс: Политика Ижкар АндрейСивцов Удмуртия АлександрСоловьёв кивалтэт нюлэсвозёсъяминистерство ужасьёс РафисКасимов  